**Sirdžan** (perz. سیرجان) je grad u južnom Iranu odnosno Kermanskoj pokrajini. Geografski je smješten na visoravni između Zagrosa i Kuhruda na nadmorskoj visini od 1745 m. Prema jugozapadu je izložen sezonskom jezeru odnosno slanoj pustinji Namak-e Motonaveb, prema istoku planini Kuh-e Tanbur (2468 m), te prema jugu Kuh-e Kafelu (2920 m). Od pokrajinskog središta Kermana udaljen je 160 km prema jugozapadu, a najbliži gradovi koji mu gravitiraju su Nadžafšaher (5 km južno) i Zejdabad (20 km sjeverozapadno). Iako se nalazi u slabo naseljenom području, Sirdžan svoj razvoj tokom 20. vijeka duguje dobroj prometnoj povezanosti i predstavlja cestovno žarište: brza cesta 71 spaja ga s Jazdom, Isfahanom i Teheranom prema sjeveru odnosno lučkim gradom Bandar Abasom na jugu, cesta 86 povezuje ga s Kermanom na sjeveroistoku odnosno Širazom i Ahvazom na zapadu, a iz grada se također grana cesta 88 koja vodi do Bafta i Džirofta na istoku. Još dvije lokalne ceste granaju se prema unutrašnjoj delti Zamzerč-Ruda na jugoistoku gdje je smješteno niz poljodjelskih naselja. Siržan je također jednom od željezničkih postaja između iranske metropole i Bandar Abasa, a sjeverno od grada nalazi se i Aerodrom Sirdžan koji se koristi za nacionalne i regionalne letove. Gradska ekonomija temelji se na poljoprivredi (osobito uzgoju pistacije) i rudarstvu s obzirom da okolica obiluje ležištima raznih minerala, ugljena, bakra, zlata i željeza (npr. rudnik Gol Gohar). Industrijska postrojenja uglavnom su stacionirana na istoku i sjeveru grada, ili uz glavne prometnice. Oko 25 km sjeveroistočno od grada nalazi se brana Taguije koja snabdijeva Sirdžan električnom energijom i pitkom vodom. U gradu djeluje više visokoobrazovnih institucija: Univerzitet u Sirdžanu, Univerzitet Pajam Nur, Islamski slobodni univerzitet, Sirdžanski tehnološki univerzitet (IAUS), Univerzitet primjenjenih znanosti i Internacionalni univerzitet. Sirdžan je historijski kontinuirano naseljen od sasanidskog perioda (3. ‒ 7. v.), a prema popisu stanovništva iz 2006. godine u gradu je živjelo 170.916 ljudi.

Veze
----

* Kermanska pokrajina

Izvori
------

1. 1 2  (`fa`)(`en`) Statistical Centre of Iran (2006.). *2.8. Citis with a population of 100,000 and more*. Teheran: Iranian ministry of the Interior.

Vanjske veze
------------

* (`fa`)(`en`) Službene stranice grada Sirdžana

| * p
* r
* u
Gradovi u Iranu |
| --- |
| Glavni grad | Teheran |
| Velegradovi(> 1,000.000 st.) | Mašhad • Isfahan • Tabriz • Karadž • Širaz • Ahvaz • Kom |
| Veći gradovi(> 100.000 st.) | Kermanšah • Urmija • Zahedan • Rašt • Kerman • Hamadan • Arak • Jazd • Ardabil • Bandar Abas • Islamšaher • Kazvin • Zandžan • Horamabad • Sanandadž • Gorgan • Sari • Kašan • Babol • Golestan • Kods • Malard • Dezful • Borudžerd • Homeinišaher • Abadan • Varamin • Sabzevar • Nadžafabad • Nišapur • Amol • Šahrijar • Save • Hoj • Kaemšaher • Karčak • Bodžnurd • Sirdžan • Bušeher • Birdžand • Ilam • Malajer • Bukan • Maraga • Rafsandžan • Nasimšaher • Mahabad • Sakez • Zabol • Gonbad-e Kabus • Šahrud • Šahrekord • Pakdašt • Šahinšaher • Semnan • Horamšaher • Marvdašt • Andimešk • Torbat-e Hejdarije • Marand • Mijandoab • Mahšaher • Bandar-e Anzali • Šahreza • Masdžid-Sulejman • Džahrom • Ize • Kašmar • Dorud • Behbahan • Iranšaher • Jasudž |